b'\n_START_ARTICLE_\nHjul og stejle\n_START_PARAGRAPH_\nHjul og stejle var en van\xc3\xa6rende straf, der blev brugt efter henrettelser is\xc3\xa6r halshugning. Til 1866 kunne danske d\xc3\xb8dsdomme suppleres med krav om at s\xc3\xa6tte hovedet p\xc3\xa5 en stejle (p\xc3\xa6l) og l\xc3\xa6gge kroppen p\xc3\xa5 et hjul. B\xc3\xb8ddelen parterede kroppen og anbragte hovedet p\xc3\xa5 en p\xc3\xa6l og kropsdelene p\xc3\xa5 vognhjul, der l\xc3\xa5 p\xc3\xa5 h\xc3\xb8je p\xc3\xa6le. Hovedet sattes evt. p\xc3\xa5 stejle sammen med en afhugget h\xc3\xb8jreh\xc3\xa5nd, som det skete efter henrettelsen af Struensee._NEWLINE_Grove forbrydere blev ofte straffet med kagstrygning, knibning eller afhugning af h\xc3\xa6nder f\xc3\xb8r henrettelsen. Radbr\xc3\xa6kning var en s\xc3\xa6rlig smertefuld henrettelsesform, der normalt fulgtes af stejling._NEWLINE_At l\xc3\xa6gge forbrydere p\xc3\xa5 hjul og stejle tjente som skr\xc3\xa6k og advarsel. Hjul og stejle stod som galgen uden for byens porte eller p\xc3\xa5 herredets tingsted. _NEWLINE_Blev pirater henrettet i en havneby, blev deres hoveder ofte sat p\xc3\xa5 stejler ud mod vandet for at signalere, at byen s\xc3\xa5 alvorligt p\xc3\xa5 s\xc3\xb8r\xc3\xb8veri.'